นายกรัฐมนตรี เป็นประธานเปิดงานเดิน กิน ชิม เที่ยว Walking Street @ Silom ณ ถนนสีลม กรุงเทพมหานคร
นายกรัฐมนตรี เป็นประธานเปิดงานเดิน กิน ชิม เที่ยว Walking Street @ Silom ณ ถนนสีลม กรุงเทพมหานครพลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม  เป็นประธานเปิดงานเดิน กิน ชิม เที่ยว Walking Street @ Silom ณ ถนนสีลม กรุงเทพมหานคร พร้อมด้วยพลเอก ประวิตร วงษ์สุวรรณ รองนายกรัฐมนตรี นายจุรินทร์ ลักษณวิศิษฏ์ รองนายกรัฐมนตรีและรัฐมนตรีว่าการกระทรวงพาณิชย์ และ พล.ต.อ.อัศวิน ขวัญเมือง ผู้ว่าราชการกรุงเทพมหานคร ร่วมงาน ซึ่ง กรุงเทพมหานคร จัดกิจกรรมดังกล่าวขึ้นเพื่อส่งเสริมและดึงดูดนักท่องเที่ยวให้เดินทางมาท่องเที่ยวกรุงเทพมหานครมากขึ้นและพักอาศัยอยู่นานขึ้น รวมทั้งการกระตุ้น การจับจ่ายใช้สอยในพื้นที่กรุงเทพมหานคร โดยงานแบ่งเป็นโซนต่างๆ ตั้งแต่ด้านหน้าถนนสีลมฝั่งพระราม 4 จนถึงแยกนารารมย์ ซึ่งแบ่งเป็น 6 โซนคือ ถนนสายศิลป์ ถนนต้องชิม ถนนต้องชม ถนนวัยเก๋า ถนนต้องเดิน ถนนคนกรุงและร้านอาหารอร่อยใจกลางกรุง มาร่วมออกร้านโดยจะปิดการจราจรถนนสีลมตั้งแต่บริเวณแยกศาลาแดงถึงแยกนราธิวาส ระหว่างเวลา 12.00 น.– 22.00 น. และจะเปิดการจราจรให้ใช้สัญจรตามปกติในเวลา 24.00 น.นางมณีรัตน์ สถิสุววรณ หนึ่งในร้านค้าที่ได้ออกร้านในงานดังกล่าว กล่าวว่า ขอขอบคุณทางรัฐบาลที่จัดงานดังกล่าวขึ้นซึ่งถือเป็นการเพิ่มช่องทางการตลาดให้และในงานนี้มีประชาชนสนใจสินค้าจำนวนมาก นอกจากซื้อภายในงานแล้วบางคนยังติดต่อซื้อเพื่อนำไปจัดจำหน่ายต่อ ซึ่งถือว่าเป็นการส่งเสริมรายได้ที่ดีมากนอกจากนี้ ในวันนี้ รัฐบาลได้จัดงาน ถนนคนเดินพร้อมกันทั่วประเทศ เพื่อให้เกิดการสร้างรายได้ให้กับประชนชน ส่งเสริมผู้ประกอบการ sme ตลอดจนเป็นการส่งเสริมการท่องเที่ยวในพื้นที่ อีกทั้งยังเป็นการกระตุ้นเศรษฐกิจให้เกิดการหมุนเวียนภายในประเทศและสร้างความเข้มแข็งเศรษฐกิจท้องถิ่นอย่างยั่งยืน